text: Vejlefjordbroen fortsat spærret
  27 november 2011 kl. 17.56
  Tidligst ved 20-tiden søndag aften bliver broen over Vejle Fjord genåbnet for trafik. Det oplyser vagtchefen ved Sydøstjyllands Politi til TV SYD.
  Broen har været spærret siden en lastbil med hænger sidst på eftermiddagen væltede. 
  Tidligere på dagen blev broen spærret for lette køretøjer, men selv om lastbilen ikke kan betegnes som et let køretøj, kørte den uden læs, og væltede derfor i den stærke blæst.
  Vinden blæste på tværs af broen med vindstød helt op til orkanstyrke.
  Den 47-årige chauffør måtte en tur på skadestuen, men slap fra uheldet med knubs.
  Spærringen af broen gav anledning til en del kø-dannelse på motorvejen.
  